Il-Prim Ministru Joseph Muscat qal li illejla fil-Parlament li minn dak li kien sempliċiment Patt volontarju li ma jorbotx, issa għandna Task Force li qed taħdem fuq soluzzjonijiet konkreti u b’impenn ċar li jitwettqu. Fi stqarrija ministerjali dwar l-aħħar kunsill Ewropew li sar il-ġimgħa l-oħra, il-Prim Ministru qal li fl-aħħar ġimgħat tlestiet il-leġislazzjoni dwar is-Sistema Komuni tal-Ażil (Common Asylum System) . Qal li fil-konklużjonijiet mhux biss hemm referenza, imma għall-ewwel darba daħlet referenza għall- implimentazzjoni effettiva tal-prinċipju tas-Solidarjetà u t-Tqassim Ekwu tar-Responsabbiltà. “Minn issa ‘l quddiem il-Gvern Malti u dawk milqutin mill-fenomenu ta’ immigrazzjoni jistgħu jqumu u jirreferu għal dawn il-konklużjonijiet biex nagħmlu l-punt tagħna jekk din l-implimentazzjoni effettiva tal-prinċipju ma sseħħx. Nemmen li dan huwa ħafna iktar mill-kliem vag li kien ikollna fil-passat. Iżda mhux biżżejjed,” qal il-Prim Ministru Muscat. Dwar is-Sistema Komuni tal-Ażil Dr Muscat qal li dan se jagħti aktar lok għal manuvrar biex inkomplu nsaħħu l-punt li dak li jseħħ f’Malta jew l-Italja jew il-Greċja meta persuna li qed tfittex l-ażil isserraħ saqajha Malta, dan ikun jgħodd bħala persuna li serrħet saqajha fl-Ewropa, mhux f’Malta biss. Dan huwa punt li hemm ħafna reżistenza għalih. Imma bir-ritmu li mexjin bih għandna l-momentum biex insostnu l-argumenti tagħna”, qal Dr Muscat.. Il-Prim Ministru żied jgħid li bil-kollaborazzjoni mal-Italja, li minn din il-ġimgħa tieħu l-presidenza tal-Unjoni għandha twassal biex fl-immigrazzjoni nkomplu nagħmlu passi ‘il quddiem biex verament din il-kwistjoni tinħass kwistjoni Ewropea, mhux biss waħda tal-pajjiżi tal-Mediterran. Madankollu huwa żied jgħid li dan mhux biżżejjed “imma żgur li nifhem li ħdejn il-baħħ tas-snin ta’ qabel, ir-riżultati anke f’dan il-qasam qed jidhru,” qal il-Prim Ministru. Front komuni dwar l-immigrazzjoni Intant Dr Muscat qal li m’għandu l-ebda diffikultà li fil-pajjiż ikun hemm front magħqud dwar l-immigrazjzoni illegali, waqt li sostna li l-Partit Laburist fl-Oppożizzjoni bil-fatti dejjem appoġġja lill-Gvern mingħajr kundizzjonijiet  anki jekk ġieli kien kritiku. Il-Prim Ministru qal dan f’reazzjoni għall-istedina tal-Kap tal-Oppożizzjoni Simon Busuttil li jkun  hawn front wieħed taħt ċerti kundizzjonijiet fosthom li ma titwettaqx politika ta’ push backs. Il-Kap tal-Oppozizzjoni qal li l-kundizzjonijiet jinkludu li l-Kumitat parlamentari dwar l-immigrazjzoni jitlaqqa’ regolarment anki fuq talba tal-Oppożizjzoni, li ma jkunx hemm politika ta’ push backs u li ma tintużax politika populista. Dwar il-konklużjonjiet tas-summit, huwa qal li ma kintix l-ewwel darba li intuża l-kliem implimentazzjoni effettiva fil-konklużjoni tas-summit.